CELEX: 32020D0774
Language: lv
Date: 2020-06-08 00:00:00
Title: Padomes Īstenošanas lēmums (ES) 2020/774 (2020. gada 8. jūnijs), ar ko Somijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

12.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 184/77
               
            
         PADOMES ĪSTENOŠANAS LĒMUMS (ES) 2020/774
         (2020. gada 8. jūnijs),
         ar ko Somijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punkta pirmo daļu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Direktīvas 2006/112/EK 287. panta 5. punktu Somija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 10 000 ECU ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
                  
               
                     (2)
                  
                  
                     Vēstulē, kas Komisijā reģistrēta 2020. gada 6. janvārī, Somija lūdza atļauju no 2021. gada 1. janvāra līdz 2024. gada 31. decembrim ieviest īpašu pasākumu, ar kuru atkāpjas no Direktīvas 2006/112/EK 287. panta 5. punkta (“īpašais pasākums”), lai palielinātu atbrīvojuma robežvērtību līdz 15 000 EUR. Ar īpašo pasākumu nodokļa maksātāji, kuru gada apgrozījums nepārsniedz 15 000 EUR, būtu atbrīvoti no dažiem vai visiem PVN pienākumiem, kas izklāstīti Direktīvas 2006/112/EK XI sadaļas 2.–6. nodaļā.
                  
               
                     (3)
                  
                  
                     Augstākas robežvērtības noteikšana īpašajā režīmā mazajiem uzņēmumiem, kā paredzēts Direktīvas 2006/112/EK 281.–294. pantā, ir vienkāršošanas pasākums, jo tas var ievērojami samazināt mazo uzņēmumu pienākumus PVN jomā.
                  
               
                     (4)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2020. gada 10. marta vēstulē informēja pārējās dalībvalstis par Somijas pieprasījumu. Komisija 2020. gada 11. marta vēstulē paziņoja Somijai, ka tās rīcībā ir visa informācija, ko tā uzskatīja par vajadzīgu pieprasījuma izvērtēšanai.
                  
               
                     (5)
                  
                  
                     Īpašais pasākums ir saskaņā ar Padomes Direktīvu (ES) 2020/285 (2). Ar minēto direktīvu grozīja Direktīvas 2006/112/EK XII sadaļas 1. nodaļu, kas reglamentē īpašo režīmu maziem uzņēmumiem. Direktīvas (ES) 2020/285 mērķis ir samazināt PVN atbilstības nodrošināšanas izmaksas mazajiem uzņēmumiem, mazināt konkurences izkropļojumus gan valstu, gan Savienības līmenī un mazināt negatīvo ietekmi, ko rada pāreja no atbrīvojuma uz nodokļa piemērošanu (kas zināms kā robežvērtības efekts). Tās mērķis ir arī atvieglot mazajiem uzņēmumiem atbilstības nodrošināšanu un nodokļu administrācijām – uzraudzības veikšanu. Pieprasītā robežvērtība 15 000 EUR atbilst Direktīvas 2006/112/EK, kas grozīta ar Direktīvu (ES) 2020/285, 284. pantam.
                  
               
                     (6)
                  
                  
                     Nodokļa maksātājiem šis īpašais pasākums ir fakultatīvs. Nodokļa maksātāji joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu.
                  
               
                     (7)
                  
                  
                     Saskaņā ar Somijas sniegto informāciju īpašajam pasākumam būtu tikai maznozīmīga ietekme uz galapatēriņa posmā iekasēto Somijas PVN ieņēmumu kopējo summu.
                  
               
                     (8)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN, jo Somija veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (3) 6. pantu.
                  
               
                     (9)
                  
                  
                     Ņemot vērā to, ka Somija sagaida, ka palielinātās robežvērtības rezultātā samazināsies PVN pienākumi un tādējādi samazināsies administratīvais slogs un atbilstības nodrošināšanas izmaksas mazajiem uzņēmumiem un nodokļu iestādēm, un ņemot vērā to, ka netiks būtiski ietekmēti kopējie gūtie PVN ieņēmumi, Somijai būtu jāatļauj piemērot īpašo pasākumu.
                  
               
                     (10)
                  
                  
                     Atļauja piemērot īpašo pasākumu būtu jāpiešķir uz noteiktu termiņu. Termiņam vajadzētu būt pietiekamam, lai varētu novērtēt robežvērtības efektivitāti un piemērotību. Turklāt Direktīva (ES) 2020/285 prasa dalībvalstīm līdz 2024. gada 31. decembrim pieņemt un publicēt normatīvos un administratīvos aktus, kas vajadzīgi, lai izpildītu minētās direktīvas 1. panta prasības, un piemērot minētos noteikumus no 2025. gada 1. janvāra. Tāpēc ir lietderīgi atļaut Somijai piemērot īpašo pasākumu līdz 2024. gada 31. decembrim,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 287. panta 5. punkta, Somijai tiek atļauts atbrīvot no PVN tos nodokļa maksātājus, kuru gada apgrozījums nav lielāks par 15 000 EUR.
         
         
            2. pants
            Šis lēmums stājas spēkā tā paziņošanas dienā.
            Šo lēmumu piemēro no 2021. gada 1. janvāra līdz 2024. gada 31. decembrim.
         
         
            3. pants
            Šis lēmums ir adresēts Somijas Republikai.
         
         
            Briselē, 2020. gada 8. jūnijā
            
               
                  Padomes vārdā –
               
               
                  priekšsēdētāja
               
               A. METELKO-ZGOMBIĆ
            
         
         
            (1)  OV L 347, 11.12.2006., 1. lpp.
         
         
            (2)  Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
         
            (3)  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).